Diari Oficial de la Generalitat Valenciana


Sumari del DOGV 2531, del 16-06-1995 (1995/835079)

ORDRE de 5 de juny de 1995, de la Conselleria d'Agricultura, Pesca i Alimentació, per la qual s'aproven les ajudes per a la construcció o habilitació de plantes de dessalatge d'aigua per a reg i les instal·lacions d'aquestes de determinades comunitats de regants i altres entitats de reg.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/05/(1)/dof/vci/html**

### Dades del document

Número de DOGV
:   2531

Data del DOGV
:   16-06-1995

Secció del DOGV
:   DISPOSICIONS GENERALS

Número del document
:   1995/835079


Data del document
:   05-06-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 5 de juny de 1995, de la Conselleria d'Agricultura, Pesca i Alimentació, per la qual s'aproven les ajudes per a la construcció o habilitació de plantes de dessalatge d'aigua per a reg i les instal·lacions d'aqustes de determinades comunitats de regants i altres entitats de reg.  
En el Decret 47/1987, de 13 d'abril, dictat en desplegament de la Llei 7/1986, de 22 de desembre, sobre utilització d'aigua de reg, es preveuen les ajudes que l'administració autonòmica prestarà a les comunitats de regants i altres entitats de reg per al foment i l'ordenació de l'adequada utilització de l'aigua de reg.  
Mitjançant l'Ordre de 21 de desembre, de la Conselleria d'Agricultura, Pesca i Alimentació, van ser convocades les comunitats de regants i altres entitats de reg perquè formularen peticions o propostes en relació amb la utilització d'aigües per a reg, a l'empara del dit decret.  
Mitjançant l'Ordre de 30 de març de 1995, de la Conselleria d'Agricultura, Pesca i Alimentació, es va aprovar destinar 500 milions de pessetes per a ajudes en el finançament d'obres que tinguen per finalitat la construcció de plantes de dessalatge per a les entitats les sol·licituds de les quals es van presentar a l'empara de l'Ordre de 21 de desembre de 1994, i se'n va ordenar la tramitació d'ofici, d'acord amb el procediment establert en la dita ordre.  
Examinades les sol·licituds d'obres, a proposta de la Direcció General d'Estructures Agràries i Desenvolupament Rural i fent ús de les facultats que tinc atribuïdes,  
ORDENE:  
Article primer  
Atés que s'han presentat sol·licituds d'ajudes per a la racionalització d'aigua de reg, a l'empara de la convocatòria efectuada mitjançant l'Ordre de 21 de desembre de 1994, ampliada per mitjà de l'Ordre de 30 de març de 1995, de la Conselleria d'Agricultura, Pesca i Alimentació, es disposa la tramitació de les sol·licituds esmentades a càrrec de les consignacions pressupostàries vigents destinades a la construcció o habilitació de plantes de dessalatge d'aigua per a reg, amb la inclusió de les instal·lacions que calguen per a la posada en funcionament d'aquelles.  
Article segon  
Justificada per part de les comunitats de regants i altres entitats de reg, allistades en l'annex d'aquesta ordre, la utilització racional de l'aigua per a reg, es declara innecessària la redacció del Pla d'Utilització d'Aigua per a Reg, relatiu a les obres que es descriuen en l'annex esmentat.  
Article tercer  
Per a l'efecte del que es disposa en l'article disset del Decret 47/1987, de 13 d'abril, del Consell de la Generalitat Valenciana, es classifiquen d'interés general les obres que s'han de realitzar.  
Article quart  
Els projectes tècnics es presentaran per duplicat en les respectives direccions territorials de la Conselleria d'Agricultura, Pesca i Alimentació, abans de l'1 de juliol pròxim, i caldrà incloure-hi, necessàriament, un estudi agronòmic, firmat per un tècnic competent en agronomia, en el qual es justifiquen adequadament els càlculs hidràulics i qualssevol altres continguts en el projecte, en els quals calga prendre com a base les necessitats hídriques dels diferents conreus i terres objecte d'una millor utilització de l'aigua de reg.  
Si els projectes d'obra estigueren redactats per equips tècnics multidisciplinaris, s'hi farà constar els components i les titulacions tècniques corresponents.  
En qualsevol cas, el projecte tècnic haurà d'estar visat pel col·legi professional de l'autor o del coordinador-director.  
Article cinqué  
Si les obres es troben subjectes a declaració d'impacte ambiental, caldrà adjuntar aquest document al projecte, en aquest cas amb un informe favorable de la Conselleria de Medi Ambient, d'acord amb el que es disposa en el Decret 62/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental. En aquest cas, la data límit de presentació del projecte es prorroga fins al 15 de juliol pròxim.  
Article sisé  
Els projectes seran objecte de supervisió com a tràmit previ a l'aprovació per part de la Direcció General d'Estructures Agràries i Desenvolupament Rural.  
Aprovat el projecte o la memòria valorada, l'entitat de què es tracte haurà de sol·licitar almenys de tres empreses que tinguen l'oportuna classificació com a contractistes d'obres, la proposta econòmica corresponent.  
Acabat el termini marcat per la comunitat de regants per a la presentació d'aquestes proposicions econòmiques, l'òrgan de govern de la comunitat procedirà a l'obertura de les pliques presentades; caldrà remetre a la Direcció General d'Estructures Agràries i Desenvolupament Rural la proposta econòmica seleccionada, en el termini de 20 dies comptadors des de la comunicació de la resolució aprovatòria de la subvenció sol·licitada.  
Article seté  
Les subvencions que es concedisquen a les diferents entitats, les aprovarà el conseller d'Agricultura, Pesca i Alimentació i les ratificarà, si s'escau, el Consell, i no podran excedir del 40 per cent del cost real de les obres.  
Article vuité  
Els pagaments de les quantitats a què pugen les subvencions es faran tenint en compte els informes emesos pels tècnics encarregats de la supervisió de les obres de què es tracte, de conformitat amb el que es preveu en l'article 16 del Decret 47/1987, de 13 d'abril.  
Article nové  
Les entitats esmentades en l'annex, seguint les instruccions que done la Direcció General d'Estructures Agràries i Desenvolupament Rural, hauran de senyalitzar les obres que obtinguen subvenció a càrrec d'aquesta línia d'ajudes.  
DISPOSICIONS FINALS  
Primera  
La Direcció General d'Estructures Agràries i Desenvolupament Rural d'aquesta Conselleria dictarà les normes pertinents per a la millor aplicació de tot el que es disposa en aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 5 de juny de 1995  
El conseller d'Agricultura, Pesca i Alimentació,  
JOSEP MARIA COLL COMIN  
ANNEX  
- Comunitat de Regants Santo Domingo, Bigastro (Alacant).  
- Explotación Agrícola del Mediterráneo, Los Montesinos (Alacant).  
- Comunitat de Regants Río Nacimiento, Orihuela (Alacant).  
- Comunitat de Regants de Salinas, San Miguel de Salinas (Alacant).  
- Comunitat de Regants San Miguel de Salinas, San Miguel de Salinas (Alacant).  
- Comunitat de Regants Torre Miguel, San Miguel de Salinas (Alacant).


Còpia Permalink ELI